META กวาดเงินขาย RO แตะ 233 ลบ. แจกฟรี “W6” สัดส่วน 21:5
META กวาดเงินขาย RO แตะ 233 ล้านบาท พร้อมแจกฟรี META-W6 สัดส่วน 21:5 วันที่ 30 มิ.ย. 65
META กวาดเงินขาย RO แตะ 233 ล้านบาท พร้อมแจกฟรี META-W6 สัดส่วน 21:5 วันที่ 30 มิ.ย. 65
24 มิ.ย. 2565

ผู้สื่อข่าวรายงานว่า ตามที่ บริษัท เมตะ คอร์ปอเรชั่น จำกัด (มหาชน) หรือ META นำโดย นายศุภศิษฏ์ โภคินจารุรัศมิ์ ประธานกรรมการบริหาร ได้รายงานต่อตลาดหลักทรัพย์ในวันที่ 23 มิถุนายน 2565 ที่ผ่านมา โดยมีข้อมูลดังกล่าวมีสาระสำคัญเกี่ยวกับการรายงานผลการจัดสรรหุ้นเพิ่มทุนที่เสนอขายให้แก่ผู้ถือหุ้นสามัญทั้งหมด จำนวน 495,352,697 หุ้น ระหว่างวันที่ 17 – 23 มิถุนายน 2565 ณ วันที่ 23 มิถุนายน บริษัทฯ ได้ประกาศแล้วว่าหุ้นสามัญทั้งหมดได้รับการจองซื้อแล้วทั้งสิ้นจำนวน 495,319,932 หุ้น ซึ่งนับเป็นจำนวนเกือบทั้งหมดของหุ้นที่ META เสนอขายในครั้งนี้
โดยอัตราหุ้นเดิมและหุ้นเพิ่มทุนอยู่ที่ 10.0 : 3.0 ตามลำดับ ด้วยราคาจองซื้อ 0.47 บาทต่อหุ้น ทำให้ META ได้รับจำนวนเงินสุทธิจากการเสนอขายหุ้นต่อผู้ถือหุ้นสามัญทั้งหมดอยู่ที่ 232.80 ล้านบาท
นอกจากนี้เพื่อให้การบริหารจัดการด้านการเงินและการดำเนินงานเป็นไปอย่างคล่องตัว ตอบรับต่อนโยบายการลงทุนของบริษัทฯ META เตรียมออกและจัดสรรใบสำคัญแสดงสิทธิที่จะซื้อหุ้นสามัญ ครั้งที่ 6 (META-W6) เพื่อแจกให้แก่ผู้ถือหุ้นเดิมของบริษัทฯ ไม่คิดมูลค่าตามสัดส่วนจำนวนหุ้นที่ผู้ถือหุ้นแต่ละรายถืออยู่ (Record Date) ในวันที่ 30 มิถุนายน 2565 ในอัตราส่วนหุ้นสามัญเดิม 21 หุ้น ต่อใบสำคัญแสดงสิทธิ 5 หน่วย กำหนดราคาการใช้สิทธิ 0.54 บาทต่อหุ้น วันที่ออกใบสำคัญแสดงสิทธิ 27 กรกฎาคม 2565
นายศุภศิษฏ์ เปิดเผยว่า META กำลังกลับมาเติบโตอย่างแข็งแกร่งอีกครั้งหลังจากการกลับมาดำเนินโครงการโรงไฟฟ้ามินบูในประเทศเมียนมา ซึ่งขณะนี้กำลังอยู่ในขั้นตอนของการก่อสร้าง Phase 2-4 และเตรียมจำหน่ายไฟ และยังกล่าวเสริมอีกว่า โรงไฟฟ้ามินบูได้รับผลตอบรับอย่างดีหลังจากเมียนมากลับมาเปิดประเทศอีกครั้ง
ขณะเดียวกัน ธุรกิจพิโกไฟแนนซ์ (Pico Finance) ที่กำลังดำเนินอยู่ก็สร้างรายได้อย่างต่อเนื่องให้กับบริษัทฯ จึงกำลังศึกษาการขยายฐานลูกค้าเพิ่มเติมในจังหวัดอื่นๆ รวมถึงศึกษาธุรกิจ Fintech อื่นๆ คาดว่าใกล้ได้ข้อสรุปในการลงทุน ดังนั้นแล้วการเตรียมเงินทุนให้พร้อมในการขยายธุรกิจด้านต่างๆ ในครั้งนี้จึงเป็นกลยุทธ์สำคัญที่จะช่วยให้ META มีความสามารถในการจัดหาเงินในอนาคตที่สูงขึ้น และเติบโตอย่างเข้มแข็ง ซึ่งแน่นอนว่าจะเป็นผลดีต่อการลงทุนของผู้ถือหุ้นด้วยเช่นเดียวกัน